Teresa Azkue

Teresa Azkue (Habana, Kuba, 1889ko abuztuaren 7a - 1973ko maiatzaren 2a) abertzalea izan zen, Emakume Abertzale Batzako lehendakaria Bigarren Errepublika garaian. Hizlari aritzen zen mitinetan.

 Bizitza 
1889ko abuztuaren 7an Habanan jaiotako euskal abertzalea izan zen. Bilbon bizi zen eta Comunión Nacionalistarekin bat egin zuen. Haurtzarotik abertzalez inguratuta egon zen eta Resurrección María de Azkue filologoaren iloba izan zen. Bilboko Euskal Gazteriak (Aberri) sortutako Emakumeen Batzordeko bigarren presidenteordea izan zen.

Emakume Abertzale Batzako lehendakaria Bigarren Errepublika garaian, eta 1937an, ohiko hizlari eta militante aktiboa. Emakumeen oinarriek bultzatuta, Luis Arana Goiriren aurrean saiatu zen, arrakastarik gabe, emakume nazionalistak eskubide osoko militante gisa onar zitzaten. Alderdian afiliatu zen proposamena onartu ondoren, 1934an. BBBko Gizarte Laguntzako Batzorde Nagusiko zuzendari izendatu zuten, eta Batzar Nazionaleko Bizkaiko ahaldun.

1936-1939ko gerran erbestera joan zen. Bere neba, Ramon Azkue ere abertzalea, Santoñan fusilatu zuten 1937an. 1918az geroztik Felix Landaburu Madaria, diputatu probintzial eta abertzalea izandakoaren alargun eta bi seme-alaba zituela, 1946an, Berrizko merzedarietan sartu zen moja.

1973ko maiatzaren 2an hil zen.

 Aintzatespenak 

 2022an Donostiako Aiete Kultur Etxean "EAB 100 urte. Emakumeak Aberria eginez " erakusketa antolatu zuen Sabino Arana Fundazioaren Euskal Abertzaletasunaren Museoak, euskal emakume abertzaleen erakunde honen sorreraren mendeurrena zela eta. 100 urte lehenago gizarte-eredu berri baten aldeko apustua egin zuten emakumeek Euskadiren alde egindako jarduerak eta bizitako esperientziak ikusaraztea izan zuen helburu erakusketak, haien artean Teresa Azkuek egindakoak.
 2025eko Aberri Egunean Aitor Esteban EAJko presidenteak eskerrak eman zizkien Teresa Azkue, Julene Urzelai eta Sorne Unzueta bezalako emakumeei, borroka feminista, nazionalista eta euskararen aldekoa eredutzat jo zituen. "Haiek ekarri gintuzten honaino, mundu mailakoak izan ziren beren borondatean", adierazi zuen. 

 Erreferentziak 

 Bibliografía 

 Ugalde, Mercedes: Mujeres y nacionalismo vasco. Génesis y desarrollo de Emakume Abertzale Batza, 1906-1936, Euskal Herriko Univertsitatea-1993.
 Onaindia, Alberto: El "pacto" de Santoña. Antecedentes y desenlace, Laiz, Bilbao, 1983.

 Kanpo estekak 

Kategoria:Habanarrak
Kategoria:Bilbotarrak
Kategoria:Emakume Abertzale Batza
Kategoria:Mojak
Kategoria:Hizlariak
Kategoria:Euskal Herriko frankismoaren erbesteratuak